Tapinradio

Počítačový tábor Reset, Ždiar 2013

Ondrej Rosík, aktualizoval Marek Macko

Obsah

Obsah
Úvod
1. Inštalácia
2. Vyhľadávanie a spúšťanie staníc
2.1 Fulltextové vyhľadávanie
2.2 hľadanie podľa žánru, regiónu, siete
2.3 ovládanie prehrávania
2.3.1 ekvalizér
2.3.2 schránka
2.3.3 zdieľanie na sociálnych sieťach
2.4 história
2.5 obľúbené stanice
2.6 prehratie rádia, ktorého adresa nie je v databáze
2.7 nastavenie zobrazenia
2.8 Získanie pomoci
3. nastavenia
3.1 výber jazyka
3.2 nočný režim
3.3 možnosti
3.3.1 Všeobecné nastavenia
3.3.2 Rôzne
3.3.3 Nahrávanie
3.3.4 rozšírené
4. nahrávanie
4.1 nahrávanie s rozdeľovaním stôp
4.2  Nahrávanie v jednostopovom režime
4.3 nahrávanie bez rozdeľovania stôp
4.4 časované nahrávanie
4.4.1 rýchle plánovanie
4.4.2 Rozšírené plánovanie (len PRO verzia)
4.5 Nahrávanie na želanie (len PRO verzia)
5. Záver

Úvod

Existujú dve možnosti, ako počúvať internetové rádiá. Môžete navštíviť domovskú stránku rádia, nájsť príslušnú sekciu a spustiť prehrávanie. Stanica sa spustí v predvolenom prehrávači, alebo v horšom prípade vo flash prehrávači. Komfortnejším spôsobom počúvania internetových rádií je použitie externej aplikácie. Takou je aj Tapinradio. Program je dostupný v dvoch variantoch = Free (verzia zdarma s obmedzenými funkciami) a PRO (plná verzia, ktorá sa aktivuje kúpou licencie). Tapinradio umožňuje vyhľadávanie v databáze staníc,  prehrávanie a nahrávanie vysielania a vytváranie vlastnej databázy s obľúbenými rádiami.

1. Inštalácia

Tapinradio si môžete stiahnuť zo stránky www.tapinradio.com
Inštalátor sa v prvom kroku opýta na jazyk. Môžete vybrať slovenčinu, alebo češtinu, lokalizácia v oboch jazykoch je veľmi dobrá (v tomto návode budeme používať slovenské hlásenia, avšak orientácia v českej lokalizácii by aj napriek tomu nemala byť náročná).
Dôležité pre používateľov čítača obrazovky je začiarknuť možnosť „I use a screen reader“, ktorá zabezpečí, že nám inštalátor neponúkne inštalovanie reklamných toolbarov, ktorých inštalácia nie je dobre prístupná z klávesnice.
Ďalším krokom je voľba typu inštalácie, kde máme možnosť vybrať medzi „normal“, teda klasickou inštaláciou a „portable“, teda prenosnou inštaláciou, pomocou ktorej môžeme mať program nainštalovaný napr. na USB kľúči.
V ďalších krokoch sa inštalátor opýta na umiestnenie programu, vytvorenie odkazov v menu štart a na panely rýchleho spustenia.
Tapinradio je možné použiť so všetkými dostupnými čítačmi obrazovky, najlepšia podpora je momentálne pre čítač obrazovky NVDA.

2. Vyhľadávanie a spúšťanie staníc

Existuje niekoľko možností, ako spustiť stanicu z databázy staníc. Ak program spúšťate po prvý krát, odporúčame stiahnuť najnovšiu verziu databázy staníc aktivovaním položky Skontrolovať dostupnosť novej databázy staníc z menu súbor na panely ponúk.

2.1 Fulltextové vyhľadávanie

Hlavné okno programu obsahuje jedno editačné pole. Toto pole slúži na hľadanie konkrétnej stanice. Do editačného poľa na hľadanie sa rýchlo dostanete stlačením písmena e. Môžete sem napísať názov stanice, krajinu, žáner (anglicky) alebo sieť (anglicky). Pre hľadanie podľa krajín, žánrov a sietí je však pohodlnejšie použiť postup popísaný v kapitole 2.2.
Ak chcete vyhľadať konkrétnu stanicu, zadajte jej názov a Shift+tabulátorom sa presuňte do zoznamu s výsledkami. Napríklad po zadaní reťazca "Slovensko" sa vo výsledkoch zobrazia dostupné streamy pre stanicu "Rádio Slovensko" a súčasne všetky stanice zo slovenska, nakoľko názov zodpovedá aj názvu krajiny.
Jednotlivé reťazce je možné aj kombinovať. Ak chcete hľadať rádiá hrajúce žáner country z Texasu, stačí zadať Texas country, alebo country Texas.
Konkrétny stream spustíte stlačením enteru. Stav pripájania a prehrávania môžete sledovať na stavovom riadku (NVDA+Shift+end, pre JAWS použite JAWS+page down).
Ak chcete hľadať rádiá len v konkrétnej krajine alebo stanice určitého žánru, môžete použiť rozšírené hľadanie. Najprv začiarknite položku stanice > zobraziť rozšírené hľadanie na panely ponúk a potvrďte reštart programu. Následne v hlavnom okne tabulátorom vyhľadajte tlačidlo rozšírené hľadanie a aktivujte ho. V zozname vyberte, čo chcete hľadať. Zoznam je analogický, ako v prehliadači databázy staníc, pozrite kapitolu 2.2. Po vybratí požadovanej sekcie bude Tapinradio prehľadávať len zvolenú sieť, žáner alebo región.

2.2 hľadanie podľa žánru, regiónu, siete

Ak si chcete overiť rozsiahlosť databázy, hľadáte netradičnú hudbu, alebo chcete vedieť, čo sa vysiela v iných krajinách, môžete si prehliadať celú databázu staníc. Z panela ponúk vyvolajte položku stanice > zobraziť prehliadač (Alt+b). ocitnete sa v strome. Hlavná vetva obsahuje položky regióny, žánre, národná hudba a siete. Ponuky môžete rozbaľovať pravou šípkou a zbaľovať ľavou tak, ako v klasických stromových zobrazeniach. Vetvy sa ďalej delia podľa toho, ktorú práve rozbalíte. Napríklad vetva regióny obsahuje ďalšie vetvy Afrika, Antarktída, Ázia, Európa... Ak hľadáte len Slovenské stanice, rozbaľte vetvu Európa a v nej vetvu Slovensko. Táto vetva sa delí na FM rozhlasové stanice, Internetové rozhlasové stanice, a televízie.
Ak hľadáte rádio zamerané na konkrétnu hudbu, v strome rozbaľte hlavnú vetvu žánre. Niektoré stanice sú organizované do tzv. sietí. Tieto si môžeme jednoducho predstaviť ako akési okruhy, pričom každý okruh danej stanice je zameraný zväčša na iný žáner hudby.

2.3 ovládanie prehrávania

Pri prehrávaní môžete použiť nasledovné skratky:
Home: maximálna hlasitosť
End: minimálna hlasitosť (úplné ticho)
Page up alebo F9: zvýši hlasitosť o desať percent
Page down alebo F8: zníži hlasitosť o desať percent
+ "plus" zvýši hlasitosť o päť percent
- "mínus" zníži hlasitosť o päť percent
Ak chcete upravovať hlasitosť po menších krokoch, presuňte sa na posuvník v hlavnom okne programu a použite šípku hore a dolu.
Pozor, skratky plus, mínus, end, home, page up a page down fungujú všade v hlavnom okne programu okrem editačného poľa a stromového zobrazenia.
Prehrávanie môžete zastaviť tlačidlom vypnúť a znovu spustiť tlačidlom zapnúť v hlavnom okne, alebo skratkou F2. Tlačidlo stlmiť (skratka F7) stíši zvuk (rovnako ako kláves end), opakovaným stlačením tlačidla zvuk znovu spustíte.
počas počúvania rádií môžete naraziť na problém, kedy jedna stanica hrá hlasnejšie alebo tichšie ako ostatné. Tento problém rieši funkcia automatická hlasitosť, ktorú zapnete alebo vypnete klávesom F6 alebo položkou automatická hlasitosť v menu nastavenie na panely ponúk.
Ak chcete vedieť, aká stanica hrá a získať informáciu o práve prehrávanej skladbe, stlačte v hlavnom okne programu skratku F11. Informácia bude prečítaná prostredníctvom predvoleného hlasu počítača. Tento hlas môžete pre Windows XP nastaviť v ovládacom panely > reč. Informácia o interpretovi a názve skladby bude prečítaná len ak ju práve prehrávané rádio poskytuje. Po stlačení Shift+F11 je informácia zobrazená v editačnom poli, môžeme ju teda ľahko napr. skopírovať do schránky.
Všimnite si, že tlačidlá hlavného okna programu menia svoj stav. Ak je prehrávanie zastavené, tlačidlo má popis "zapnúť", v opačnom prípade je popis "vypnúť".

Z času na čas sa môže stať, že sa adresa rádia zmení a Tapinradio nedokáže stanicu prehrať. V takom prípade sa objaví v hlavnom okne tlačidlo zaslať správu o nefunkčnej stanici. Po jeho aktivovaní môžete vyplniť nové údaje, ak ich poznáte. Formulár odošlete tlačidlom OK.

2.3.1 ekvalizér

Vyvolajte kontextové menu (alebo stlačte tlačidlo možnosti) a aktivujte položku ekvalizér. V tomto menu môžete vybrať jeden z predvolených ekvalizérov alebo vytvoriť si vlastné nastavenie. Po aktivovaní tlačidla vlastné sa dostanete do dialógového okna, kde môžete pomocou posuvníkov nastavovať jednotlivé pásma zvuku. Nastavenie uložíte tlačidlom OK, zrušíte tlačidlom zrušiť a k pôvodným nastaveniam sa vrátite aktivovaním tlačidla pôvodné nastavenie.

2.3.2 schránka

Po vyvolaní kontextového menu (alebo aktivovaní tlačidla možnosti) v podmenu schránka si môžete do schránky skopírovať názov stanice, domovskú stránku stanice alebo zdroj streamu. Kontextové menu musíte vyvolať na ľubovoľnom prvku okrem editačného poľa pre hľadanie.

2.3.3 zdieľanie na sociálnych sieťach

Odkaz na webovú stránku stanice, ktorú počúvate môžete priamo poslať na Twitter a Facebook. V kontextovom menu (alebo v možnostiach) aktivujte položku zdieľať aktuálnu stanicu. Po rozbalení položky vyberte, či chcete odkaz poslať na Facebook alebo Twitter a položku aktivujte tlačidlom enter. Otvorí sa predvolený internetový prehliadač s formulárom na vybranej sociálnej sieti, kde môžete výstup z programu upraviť a odoslať.

2.4 história

Ak chcete znovu spustiť niektoré z posledne prehrávaných rádií, aktivujte položku Stanice > História na panely ponúk. Šípkami alebo tabulátorom vyberte stanicu a stlačte enter. Zoznam môžete vymazať položkou Clear (vymazať – nepreložené v aktuálnej verzii).
Maximálny počet položiek v histórii je možné nastaviť v dialógu nastavenia >možnosti v časti rôzne.

2.5 obľúbené stanice

Ak občas sledujete televíziu tak viete, že existuje množstvo televíznych staníc, ktoré si môžete naladiť. Následne im môžete priradiť čísla tak, aby ste k nim mali rýchli prístup. Rovnako funguje aj ukladanie obľúbených staníc v Tapinradiu. Spustite rádio, ktoré chcete uložiť medzi obľúbené stanice a aktivujte položku obľúbené > pridať do obľúbených staníc alebo klávesovú skratku F5 v hlavnom okne. Zobrazí sa okno s informáciami o prehrávanej stanici. Jediné, čo môžete chcieť zmeniť je posledná položka, ktorá určuje dobu, po ktorej Tapinradio rozdelí stopy pri nahrávaní. Rovnako môžete zmeniť názov stanice. Neodporúča sa však meniť zdroj a URL adresu, nakoľko potom stanica nebude funkčná.
Ak chcete stanicu zaradiť do skupiny, názov skupiny môžete napísať do zoznamu pred výberovým tlačidlom na zmenu dĺžky stopy resp. v tomto zozname môžete vybrať skupinu, ktorú ste vytvorili skôr.
Rádio medzi obľúbené vložíte stlačením tlačidla OK.
Stanica sa teraz zobrazuje v menu obľúbené. Ak jej chcete priradiť klávesovú skratku, z menu obľúbené vyberte položku upraviť obľúbené, vyberte v zozname požadovanú stanicu a aktivujte tlačidlo nastaviť číslo. Tabulátorom vyberte požadované číslo v rozsahu 0 - 9 a zatvorte okno tlačidlom OK. Následne zatvorte aj dialóg s úpravou obľúbených staníc. V okne upraviť obľúbené stanice môžete tiež vymazať stanicu z obľúbených aktivovaním tlačidla vymazať alebo upraviť informáciu o stanici aktivovaním tlačidla upraviť.
ak chcete spustiť stanicu priradeným číslom, použite číslice na numerickej klávesnici. Číslice fungujú len mimo editačného poľa.

2.6 prehratie rádia, ktorého adresa nie je v databáze

Ak chcete počúvať rádio, ktoré nie je v databáze staníc a poznáte URL adresu zdroja, aktivujte položku súbor > otvoriť stream. Sem zadajte adresu a stlačte enter. Ak máte URL adresu uloženú v schránke, automaticky sa prilepí do editačného poľa, takže stačí stlačiť enter bez prilepenia zo schránky.
Rozhlasovú stanicu, ktorá nie je v databáze môžete do databázy navrhnúť z menu pomocníka aktivovaním položky Navrhnúť novú stanicu. Vo formuláry vyplňte pokiaľ možno čo najviac informácii o novej stanici. Ak pridávate stanicu, ktorú počúvate, môžete aktivovať tlačidlo práve prehrávané, čím do poľa Adresy streamov vložíte zdroj stanice.
Zdrojom stanice je zväčša playlist alebo priama adresa súboru. Získanie živého streamu môže byť viac či menej náročné. V prípade problémov so získaním živého stream, uveďte aspoň domovskú stránku rádia a informáciu o problémoch so získaním živého streamu uveďte v poli komentáre.

2.7 nastavenie zobrazenia

Hlavné okno programu obsahuje tlačidlá, ktorými môžete do stromu namiesto výsledkov hľadania zobraziť históriu alebo obľúbené stanice. Aktivovaním príslušného tlačidla sa v strome objavia položky histórie alebo obľúbené stanice. Čítače obrazovky hlásia aktívne zobrazenie pri príslušnom tlačidle, teda ak máte v strome zobrazené obľúbené položky, pri tlačidle obľúbené je napísané (aktívne).
Hlavné okno programu môžete zbaliť resp. rozbaliť skratkou F12, alebo pomocou tlačidla Možnosti>zabaliť /rozbaliť hlavné okno. V zbalenom okne sú len tlačidlá pre zapnutie nahrávania a prehrávania, a ovládanie a stlmenie hlasitosti.

2.8 Získanie pomoci

Verziu programu, ako aj odkazy na webové stránky získate v menu pomocník na panely ponúk. Zoznam klávesových skratiek priradených funkčným klávesom a jednotlivým staniciam v obľúbených položkách zobrazíte po stlačení klávesu F1.

3. nastavenia

Všetky nastavenia programu sú dostupné z panela ponúk v podmenu nastavenia

3.1 výber jazyka

Aktivujte položku jazyk v podmenu nastavenia a vyberte požadovaný jazyk. Ak sa program spustil v angličtine, otvorte panel ponúk, vyhľadajte podmenu settings a v ňom položku language. Následne vyberte Czech pre Český jazyk alebo Slovak pre Slovenský.

3.2 nočný režim

Nočný režim je užitočný ak chcete, aby Tapinradio automaticky zastavil prehrávanie alebo vypol počítač. Aktivujte položku nastavenia > nočný režim na panely ponúk. V prvom zoznamovom rámiku zvoľte časový interval, po ktorom Tapinradio vykoná akciu. Čo má Tapinradio urobiť môžete určiť v druhom zozname, popisy položiek sú jasné aj bez zdĺhavého vysvetľovania.

3.3 možnosti

Dialóg možností (nastavenia > možnosti) sa skladá zo štyroch častí: všeobecné, rôzne, nahrávanie, rozšírené. V nasledujúcich častiach sa v skratke pozrieme na nastavenia programu. Jednotlivé sekcie nastavení zobrazíte aktivovaním príslušného tlačidla v dialógu možnosti.

3.3.1 Všeobecné nastavenia

Zobraziť rozšírené hľadanie: Ak je začiarknuté, v hlavnom okne zobrazí tlačidlo pre rozšírené hľadanie popísané v kapitolách 2.1 a 2.2.
Minimalizovať na lištu: Ak je začiarknuté, po prechode na pracovnú plochu skryje hlavné okno programu na systémovú lištu. Môžeme na to použiť aj skratku Windows+a bez ohľadu na nastavenie tejto možnosti.
Pri zatvorení okna minimalizovať na lištu: Funguje rovnako ako predchádzajúce políčko s tým rozdielom, že pri stlačení skratky alt+F4 program neukončí, ale len minimalizuje na systémovú lištu.
Zobrazovať informácie o novej skladbe: Ak je začiarknuté, zobrazí informáciu o novej prehrávanej skladbe. Funkcia funguje len ak práve prehrávaná stanica vysiela metadáta.
Zobrazovať správu o zlyhaní pripojenia: Ak je začiarknuté, zobrazí výstražné okno informujúce o chybe spojenia.
Spustiť prehrávanie automaticky: Ak je začiarknuté, po spustení programu začne hrať naposledy prehrávaná stanica.
Triediť výsledky vyhľadávania do skupín: Ak je začiarknuté, zoraďuje výsledky tak, že v strome vidíme konkrétne vetvi, do ktorých patria zobrazené výsledky.
obľúbené v skupine: Ak je začiarknuté, triedi obľúbené stanice v menu obľúbené na panely ponúk do skupín.
Výsledky vyhľadávania triediť abecedne: Ak je začiarknuté, zobrazuje výsledky v strome podľa abecedy.
Toto nastavenie však zvlášť pri Českých a Slovenských staniciach zobrazuje stanice v nelogickom poradí, lebo zoraďuje bytrate podľa abecedy, teda najprv 128, 32 a potom 64 KBPS. Ak často hľadáte medzi Českými a Slovenskými stanicami, je lepšie mať túto možnosť odčiarknutú.

V databáze staníc najprv zobraziť sieť: Ak je začiarknuté a stanica sa nachádza v rámci nejakej siete, zobrazí sa najprv názov siete a až potom názov stanice. Týka sa len prehliadania v rámci databázy staníc, nie vo výsledkoch hľadania.
Automaticky kontrolovať dostupnosť novej verzie programu: Ak je začiarknuté, kontroluje dostupnosť novej verzie Tapinradio a v prípade potreby ponúkne možnosť stiahnuť novú verziu (už len v PRO verzii).
Kontrolovať dostupnosť novej databázy staníc: Ak je začiarknuté, každých 7 dní kontroluje dostupnosť novej databázy staníc. Toto už funguje len v PRO verzii, databázu je však možné aktualizovať aj ručne z menu súbor.
Povoliť klávesové skratky: Ak je začiarknuté, umožňuje vyvolať obľúbené položky ich číslom.
Kliknite pravým tlačidlom myši pre stlmenie a ľavým pre zobrazenie menu: Ak je začiarknuté, tak kliknutie pravým tlačidlom myši na ikonu programu na systémovej lište stlmi prehrávanie a ľavým tlačidlom zobrazí okno programu.
Rolovanie menu: grafická záležitosť, ak je začiarknuté, pri pohybe myšou skrýva vrchné položky a zobrazuje nové.
Vo výsledkoch hľadania nezobrazovať informačné stanice: Ak je začiarknuté, nebude zobrazovať stanice, ktoré informujú len o dopravnej situácii, len o počasí alebo stanice sledujúce komunikáciu medzi pracovníkmi leteckých zložiek.
Postupne zosilniť pri spustení a stíšiť pri zastavení prehrávania: Ak je začiarknuté, pri aktivovaní tlačidla Zapnúť postupne zosilní a vypnúť postupne stíši prehrávanie. Inak je prehrávanie okamžite spustené, resp. zastavené.
Systémové upozornenia: Ak vyberiete program, názov skladby a interpreta sa zobrazí v rámci okna programu. ak vyberiete systémové upozornenia, názov skladby a interpreta sa zobrazí ako bublina.
Indikátor vybudenia hlasitosti: Ak je zapnuté zobrazuje v okne programu indikátor hlasitosti, tzv. peakmeter.
Farba pozadia a horný a dolný gradient: umožňuje nastaviť farby, užitočné pre slabozrakých používateľov.

3.3.2 Rôzne

Priečinok s doplnkami pre Winamp: Umožňuje nastaviť priečinok v ktorom máte uložené DSP doplnky Winampu, Tapinradio podporuje niektoré z týchto doplnkov.
Doplnky na zobrazovanie textov piesní: v tomto zozname vyberte, či chcete použiť doplnok Autolyrix.
Maximálny počet položiek v histórii: Určuje koľko posledne prehrávaných staníc si bude Tapinradio pamätať.
Ďalšie položky sa týkajú opäť grafického zobrazenia programu.

3.3.3 Nahrávanie

priečinok s nahrávkami: Umožňuje nastaviť, kam bude Tapinradio ukladať nahraté súbory.
Enkódovací bitrate: Umožňuje nastaviť kvalitu nahrávok. Je to editačné pole, do ktorého je potrebné zadať hodnotu, podporuje všetky tradičné hodnoty, akými sú 32, 48, 56, 64, 96, 112... 320
Formát nahrávok: Umožňuje vybrať výsledný formát do ktorého budú nahrávky ukladané. Pri mp3 autor uvádza, že nahrávky sa ukladajú bez postkompresie, teda priamo zo zdroja streamu.
Rozdeliť vždy po: Určuje čas v minútach, po ktorom Tapinradio rozdelí nahrávku.
Nasledujúci zoznam určuje predvolenú funkciu tlačidla nahrávať v hlavnom okne programu. Ak je nastavené na spustiť nahrávanie v jednostopovom režime, po stlačení nahrávania bude nahrávať kým sa nezmenia metadáta. Po zmene metadát nahrávanie zastaví.
Ak je nastavené na nahrávanie bez rozdeľovania stôp, bude nahrávať až kým nezastavíte nahrávanie.
Posledná možnosť - nahrávať s rozdeľovaním stôp určuje, že program pri nahrávaní rozdeľuje stopy podľa metadát rádia.
Používať medzipamäť pre skladby: Ak je začiarknuté, umožňuje nahrávať od začiatku skladby aj v prípade, ak ste nahrávanie spustili neskôr (Ak stanica odosiela metadáta)

3.3.4 rozšírené

Zvukové karty: Umožňuje vybrať zvukovú kartu, z ktorej sa budú prehrávať stanice. Vybratú kartu je potrebné zvoliť medzerníkom.
Veľkosť medzipamäte: Určuje veľkosť medzipamäte v milisekundách.
Vyššia kvalita: Ak je začiarknuté, prehráva audio v 32-bitovom rozlíšení, toto nastavenie však nepodporujú všetky zvukové karty.
Opätovné pripojenie: Určuje koľkokrát sa Tapinradio pokúsi pripojiť, ak bolo spojenie prerušené.
Čas: Určuje čas v sekundách medzi jednotlivými pokusmi o pripojenie.
Adresa a port proxy: umožňuje nastaviť adresu a port proxy servera. Ak nie je nastavené, použijú sa nastavenia prehliadača Internet explorer.

4. nahrávanie

Tapinradio umožňuje nahrávať vysielaný program. Ak idete nahrávať po prvý krát, odporúčame prečítať si kapitolu 3.3.3. Nahrávanie jednoducho spustíte tlačidlom spustiť nahrávanie v hlavnom okne programu alebo skratkou F3. Tlačidlo rovnako, ako tlačidlo zapnúť mení svoj stav. Nahrávky môžete rýchlo nájsť po aktivovaní položky otvoriť priečinok s nahrávkami v menu nahrávanie na panely ponúk.

4.1 nahrávanie s rozdeľovaním stôp

Ak ste v možnostiach nahrávania nastavili nahrávanie s rozdeľovaním stôp, Tapinradio bude rozdeľovať nahrávky podľa metadát. Toto rozdeľovanie bude fungovať len v prípade, že nahrávate z rádia, ktoré vysiela metadáta. Metadáta často nie sú presne synchronizované s vysielaným obsahom. Koľko má Tapinradio čakať pred rozdelením stôp je možné nastaviť, ak si pridáte stanicu do obľúbených staníc. Ak v možnostiach začiarknete funkciu používať medzipamäť, Tapinradio pri spustení nahrávania bude nahrávať od miesta, kde sa naposledy zmenili metadáta, aj v prípade, ak ste nahrávanie spustili neskôr, takže sa pokúsi nahrať napríklad pieseň z rádia od začiatku.
Nahrávanie s rozdeľovaním stôp môžete rýchlo spustiť aj z panela ponúk položkou nahrávanie > s rozdeľovaním stôp.

4.2  Nahrávanie v jednostopovom režime

Toto nahrávanie sa od nahrávania s rozdeľovaním stôp líši len v tom, že pri zmene metadát už nepokračuje v nahrávaní, teda zaznamená len práve prehrávanú skladbu. Aj tu platí, že ak začiarknete funkciu používať medzipamäť a ručne spustíte nahrávanie, Tapinradio sa pokúsi nahrať skladbu od začiatku. Nahrávanie môžete aktivovať z panela ponúk, alebo skratkou F4.

4.3 nahrávanie bez rozdeľovania stôp

Ak z panela ponúk spustíte nahrávanie bez rozdeľovania stôp alebo toto nahrávanie nastavíte ako predvolené nahrávanie pre tlačidlo v hlavnom okne programu, Tapinradio nebude rozdeľovať nahrávky podľa metadát a bude čakať na ručné zastavenie nahrávania. Ak nechcete, aby vám vznikali veľké nahrávky, môžete nastaviť predvolený čas, po ktorom Tapinradio vždy rozdelí nahrávku, pozrite kapitolu 3.3.3.

4.4 časované nahrávanie

Tapinradio umožňuje nastaviť čas, kedy začne automaticky prehrávať alebo nahrávať z danej rádio stanice. Z menu obľúbené aktivujte položku naplánovať. K dispozícii sú dve možnosti. Rýchle a rozšírené plánovanie.

4.4.1 rýchle plánovanie

Toto plánovanie funguje len v prípade, ak viete, že Tapinradio bude do času nahrávania resp. prehrávania spustené, teda nechystáte sa ho ukončiť pred tým, ako sa úloha vykoná.
V menu obľúbené aktivujte položku naplánovať > rýchle.
Otvorí sa dialóg v ktorom môžete zvoliť stanicu, na ktorú sa viaže úloha, ktorú chcete vykonať. Zoznam obsahuje vaše obľúbené stanice. Zvoľte stanicu a aktivujte tlačidlo Naplánovať.
otvorí sa nové dialógové okno. Prvé tri prvky s označením dátum začatia určujú deň, mesiac a rok, v ktorom sa úloha spustí. Hodnoty meníte hornou a dolnou šípkou a medzi prvkami sa môžete presúvať tabulátorom.
Ďalšia trojica prvkov určuje čas začatia úlohy. Funguje podobne, ako prvá trojica, pričom tu nastavujete hodiny, minúty a sekundy.
Zoznam frekvencia v súčasnosti obsahuje len položku len raz, teda úlohy v tomto plánovači je možné plánovať len jednorázovo.
Do editačného pola trvanie zadajte čas v minútach, po ktorom Tapinradio zastaví nahrávanie alebo prehrávanie.
V zozname akcia môžete nastaviť, čo má Tapinradio urobiť. Možnosti sú len prehrávať, alebo nahrávať.
V ďalšom zozname môžete nastaviť, čo sa má stať po vykonaní akcie - zastaviť prehrávanie, vypnúť počítač, režim spánku, hibernácia a ukončiť program.
Všetky dialógy zatvorte tlačidlom OK.
Tapinradio informuje, že naplánovanie bolo úspešné.

4.4.2 Rozšírené plánovanie (len PRO verzia)

Na panely ponúk aktivujte položku obľúbené >naplánovať >rozšírené.
Toto plánovanie umožňuje plánovať úlohy aj v prípade, ak je Tapinradio ukončené. Využíva vstavaný plánovač úloh systému Windows, preto ak vám z nejakých dôvodov plánovanie v operačnom systéme nefunguje, nemusí fungovať ani plánovač Tapinradio.
	Prvok dátum spustenia je rozdelený na tri časti, medzi ktorými sa presúvame ľavou a pravou šípkou. Hornou a dolnou šípkou nastavujeme konkrétne hodnoty.
Rovnako funguje aj prvok čas spustenia.
Zoznamový rámik frekvencia umožňuje nastaviť ako často sa úloha vykoná, môžete si tu nastaviť pravidelné nahrávanie alebo spúšťanie stanice, aby ste nezmeškali obľúbený program v rádiu.
Do nasledujúceho editačného poľa zadajte čas v minútach, po ktorom sa ukončí prehrávanie alebo nahrávanie.
Editačné pole aplikácia obsahuje cestu k programu, odporúčam nechať v pôvodnom nastavení.
V zozname stanica vyberte stanicu - zoznam obsahuje len stanice pridané medzi obľúbené položky.
Zoznam s popisom čo urobiť na začiatku určuje, čo program urobí v stanovenom čase. Funkcia budík len spustí program a zapne požadované rádio. Nahrávanie spustí aj nahrávanie z vybratej stanice.
V zozname čo urobiť na konci môžete určiť, čo program urobí po uplynutí zadaného času v minútach.
Zoznam aktuálne úlohy obsahuje úlohy, ktoré ste už naplánovali.
Novú úlohu uložíte tlačidlom Vytvoriť úlohu.
Za tlačidlom vymazať úlohu sa nachádza začiarkávacie políčko spustiť minimalizované. Ak ho začiarknete, Tapinradio sa spustí ale okno bude skryté na systémovej lište.

4.5 Nahrávanie na želanie (len PRO verzia)

Ak práve prehrávaná stanica vysiela metadáta, Tapinradio môže pri zachytení kľúčového slova automaticky spustiť nahrávanie. Takto môžete napríklad nahrať určitú skladbu, na ktorú dlho v rádiu čakáte.
Na panely ponúk aktivujte položku nahrávanie > kľúčové slová.
V zozname môžete nájsť kľúčové slová, ktoré ste doteraz pridali. Tieto môžete vymazať alebo upraviť stlačením príslušného tlačidla.
Tlačidlom pridať vyvoláte dialógové okno s editačným poľom. Do tohto poľa zadajte kľúčové slovo. Ak sa toto slovo objaví ako názov skladby alebo interpreta, Tapinradio automaticky spustí nahrávanie. Nahrávanie bude zastavené, hneď ako sa zmenia metadáta prehrávanej stanice.
Ak napríklad zadáte kľúčové slovo "Abba", program vždy, keď sa v metadátach vyskytne slovo Abba spustí nahrávanie. Zadať môžete aj celý názov skladby, napríklad „show must go on“. Veľké a malé písmená nie sú dôležité, rovnako nerozhoduje ani počet zadaných kľúčových slov, program reaguje na každé zadané kľúčové slovo.
Nové kľúčové slovo uložíte tlačidlom OK.

5. Záver

Návod bol aktualizovaný 16. 7. 2013 pre verziu 1.58.2. Pôvodný návod zostavil Ondrej Rosík za pomoci Vítka Jiráska, aktualizoval Marek Macko